b'\n_START_ARTICLE_\nSulat kay Filemon\n_START_SECTION_\nPaglalarawan\n_START_PARAGRAPH_\nTumakas ang aliping si Onesimo mula sa tahanan ng kanyang among si Filemon. Si Filemon ay isang mayamang Kristiyano at taga-Colosas. Nagpunta si Onesimo sa Roma, kung saan niya nakilala si San Pablo habang nasa isang bilangguan. Tinuruan ni San Pablo si Onesimo ng tungkol sa pananampalataya. Nagpabinyag si Onesimo kay San Pablo at naging isang Kristiyano._NEWLINE_Pinabalik ni San Pablo si Onesimo kay Filemon na may dalang mensaheng nagbibigay ng diin sa kahalagahan ng kapatiran ng mga Kristiyano at sa kalayaan nakakamit kay Hesukristo. Kasama ni Onesimo sa kanyang pagbabalik kay Filemon si Tiquico, na may dala-dalang liham para kay Filemon. Layunin ng liham na ipagmakaawa si Onesimo kay Filemon. Sa pamamagitan ng sulat, hiniling ni San Pablo kay Filemon na tanggapin ni Filemon si Onesimo bilang isang "kapatid ni Kristo" at bilang isang "kinatawan ni San Pablo".'